**VASVÁR VÁROS ÖNKORMÁNYZATA KÉPVISELŐ-TESTÜLETÉNEK  
11/2014. (III.28. ) ÖNKORMÁNYZATI RENDELETE**

**a települési szilárd hulladékkal és a közterületek tisztántartásával kapcsolatos köztisztasági közszolgáltatás kötelező igénybevételéről**

(egységes szerkezetben a 8/2016.(VIII.26.) önkormányzati rendelet módosításaival)

Vasvár Város Képviselő-testülete az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5., 11. és 19. pontjában meghatározott feladatkörében eljárva, a hulladékról szóló 2012. évi CLXXXV. 35. §, 88. § (4) bekezdésében kapott felhatalmazása alapján, valamint a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Nyugat-dunántúli Környezetvédelmi és Természetvédelmi Felügyelőség véleményének kikérésével a következőket rendeli el:

# 1. §

A rendelet hatálya kiterjed Vasvár város közigazgatási területén a hulladékgazdálkodási közszolgáltatás körébe tartozó hulladék birtokosaira, a közszolgáltatást igénybevevőkre, a közszolgáltatóra - ideértve közszolgáltató alvállalkozóját is - és a közterületeket használókra.

# 2. §

(1) Vasvár Város Önkormányzata (a továbbiakban: Önkormányzat) területén a hulladékgazdálkodási közszolgáltatást szervezett helyi közszolgáltatás útján a település teljes közigazgatási területén biztosítja. A települési szilárd hulladékkal kapcsolatos közszolgáltatás végzésének területi beosztását és ürítési rendjét e rendelt 1. számú melléklete tartalmazza. Az önkormányzat e rendelet 2. számú melléklete szerint megjelölt területeken – ahol biztonságosan a hulladékszállító járművel nem közelíthető meg az adott utca – konténeres hulladékszállítási közszolgáltatást biztosít.

1. Vasvár Város Önkormányzata Képviselő-testülete Vasvár Város Önkormányzatának Szervezeti és Működési Szabályzatáról szóló 20/2013. (XII.21.) önkormányzati rendelet 3.§ /3/ bek. szerint a hulladék-gazdálkodási közszolgáltatás ellátására vonatkozó hatáskörét a Nyugat-Balaton és Zala folyó medence nagytérségi szilárd hulladékai kezelésének korszerű megoldására létrehozott Önkormányzati Társulásra ruházta át.
2. A települési háztartási hulladék és a háztartási hulladékhoz hasonló szilárd hulladék elhelyezésére és ártalmatlanítására kijelölt hely a Nyugat-Balaton és Zala folyó medence nagytérségi települési szilárd hulladékai kezelésének korszerű megoldására létrehozott Önkormányzati Társulás - továbbiakban Társulás - tagjainak közös tulajdonában lévő, zalabéri 3096/12 hrsz.-ú ingatlanon elhelyezkedő hulladékártalmatlanító létesítmény, melyet Közszolgáltató, az általa összegyűjtött és elszállított települési szilárd hulladék elhelyezése és ártalmatlanítása céljából köteles igénybe venni.
3. A közszolgáltatást a ZALAISPA Regionális Hulladékgazdálkodási és Környezetvédelmi Zárkörűen Működő Részvénytársaság (8798 Zalabér, 3096/12 hrsz.) végzi az önkormányzattal kötött közszolgáltatási szerződés alapján. A közszolgáltató adatait e rendelet 3. számú melléklete tartalmazza.

# 3. §

(1) A közszolgáltató teljes körűen ellátja a hulladékról szóló törvényben, valamint annak alapján létrejött közszolgáltatási szerződésben foglalt hulladékgazdálkodási közszolgáltatási feladatokat.

(2) A háztartási hulladékot és a háztartási hulladékhoz hasonló szilárd hulladékot a közszolgáltató a közszolgáltatási szerződésben foglalt napokon köteles elszállítani.

(3) A közszolgáltató köteles a közterületen elhagyott, továbbá ellenőrizetlen körülmények között elhelyezett hulladék elszállítására, ha annak a hulladékbirtokos nem tesz eleget, vagy nem állapítható meg a hulladékbirtokos személye.

(4) A közszolgáltató a közszolgáltatási tevékenységéhez kapcsolódóan az igénybevevő tulajdonos adatait (név, születési dátum valamint a lakcím), valamint az elszállított háztartási hulladék és a háztartási hulladékhoz hasonló szilárd hulladék keletkezési helyének adatait (település, utca, házszám, intézmény, üzem, megnevezése, címe) kizárólag a közszolgáltatás végzéséhez és az ellenőrzések során történő felhasználás céljából tartja nyilván és kezeli az információs önrendelkezési jogról és az információszabadságról szóló 2011. évi CXII. törvény rendelkezéseinek megfelelően.

# 4. §

(1) Az ingatlanhasználó az ingatlanán keletkező települési hulladékot csak a rendszeresített gyűjtőedényekben helyezheti el.

(2) Az ingatlanhasználó köteles a hulladékgyűjtő edényeket - a konténer kivételével - a hulladék elszállítása céljából a közszolgáltató által megjelölt időpontban, közterületen, a begyűjtést végző gépjárművel megközelíthető és ürítésre alkalmas helyen - általában az ingatlan bejárata közelében - elhelyezni. A kihelyezett hulladékgyűjtő edény nem akadályozhatja a jármű és gyalogos forgalmat, elhelyezése nem járhat baleset vagy károkozás veszélyének előidézésével.

(3) Tilos háztartási hulladékot elhelyezni közterületi hulladékgyűjtésre szolgáló gyűjtőedényben, továbbá közületi hulladék gyűjtésére szolgáló gyűjtőedényben.

(4) A gyűjtőedényt legfeljebb a szállítási napot megelőző napon 17.00 órától lehet kihelyezni a közterületre.

(5) Az ingatlanhasználó a közszolgáltatási díjat a Nemzeti Hulladékgazdálkodási Koordináló és Vagyonkezelő Zrt. (a továbbiakban: Koordináló szerv) részére a teljesített közszolgáltatás alapján, a közszolgáltatási szerződésben meghatározott módon, a tárgynegyedévet követően köteles megfizetni.

# 5. §

(1) Az ingatlanhasználónak a kötelező közszolgáltatás igénybevétele során törekednie kell a szelektív hulladékgyűjtés és a hulladék mennyiségének csökkentése érdekében a felállított gyűjtőszigetek igénybevételére.

(2) Az ingatlanhasználó a lomtalanítás keretébe tartozó egyéb szilárdhulladékot a szolgáltató által megjelölt időpontban helyezheti ki elszállítás céljára, arra a helyre, melyet a közszolgáltató hirdetményben megjelöl.

(3) A szerződésben meg kell jelölni a megrendelő által használható, a közszolgáltató szállítóeszközéhez rendszeresített szabványos gyűjtőedényt űrtartalom és darabszám szerint azzal, hogy a közszolgáltató jogosult a természetes és a nem természetes személy ingatlanhasználó által a hulladék-gazdálkodási közszolgáltatás során használt gyűjtőedény mértét ellenőrizni, és amennyiben a helyszíni ellenőrzés alapján megállapítást nyer, hogy az ingatlanhasználó által használt gyűjtőedény mérete eltér a Koordináló szerv által kiszámlázott ürítési díjnál figyelembe vett gyűjtőedény méretétől, a Koordináló szerv jogosult az ingatlanhasználó számára az ellenőrzés időpontját követő tárgynegyedév első napjától kezdődően a ténylegesen használt hulladékgyűjtő edényzet méretének megfelelő ürítési díj kiszámlázására.

# 6 §.

1. Az Önkormányzat a közszolgáltatásra vonatkozó szerződést 10 évre köti meg.
2. A szerződést a felek 6 hónapos határidővel mondhatják fel. A felmondás ideje alatt a szolgáltatást a közszolgáltató változatlan feltételek mellett köteles teljesíteni.
3. A szerződés lejártát megelőzően legalább 2 hónappal korábban, továbbá a felmondás kézhezvételét követő 2 hónapon belül a képviselő-testület újabb pályázatot ír ki a közszolgáltatás ellátására.

# 7 §

1. Az ingatlanhasználó és a közszolgáltató a kötelező igénybeveendő közszolgáltatásra vonatkozóan a szolgáltatónak és az ingatlanhasználónak jogaira és kötelezettségeire, valamint a közszolgáltatás teljesítésére vonatkozóan szerződést köt.

(2) A közszolgáltatási szerződés tartalmi elemei

1. a felek megnevezése,
2. a közszolgáltatás igénybevételének kezdő napja,
3. a teljesítés helye,
4. a megrendelő rendelkezésére bocsátott vagy a megrendelő által alkalmazott gyűjtőedény, űrtartalom és darabszám szerint,
5. az ürítési gyakorisága és az ürítés ideje,
6. a megrendelő által meghatározott, az ingatlanon előreláthatólag keletkező hulladékmennyiséget, amelyre a közszolgáltatást a megrendelő igénybe veszi,
7. a gyűjtőedények használatának jogcíme és módja,
8. a közszolgáltatási díja és alkalmazásának feltételei,
9. a közszolgáltatási díj megfizetésének módja,
10. a szerződés módosításának, felmondásának feltételeit,
11. az irányadó jogszabályok meghatározása,
12. egyéb, a szerződő felek által lényegesnek tartott feltételek.

(3) A szolgáltató és a megrendelő által megkötött szerződésnek a szállítás gyakoriságára és az edényzet méretére vonatkozó módosítására a bejelentést követő negyedév első napjától kerülhet sor, feltéve, hogy a módosítást a megrendelő a negyedévet megelőzően legalább 15 nappal korábban kezdeményezte a szolgáltatónál.

# 8. §

(1) Az ingatlanhasználó legalább 30 nappal a kívánt időpont előtt írásban kérheti a közszolgáltatótól a közszolgáltatás szünetelését távolléte idejére, amennyiben legalább megszakítás nélkül 90 napig az ingatlanát életvitelszerűen sem ő, sem más nem használja.

1. Ha a szünetelés (1) bekezdés szerinti feltételeiben változás következik be, az ingatlanhasználó a közszolgáltatónak haladéktalanul írásban köteles azt bejelenteni.
2. Amennyiben a szüneteltetés ideje alatt a helyi közszolgáltatás körébe tartozó hulladék kerül kihelyezésre, úgy - az ingatlanhasználót egyidejű értesítése mellett – a közszolgáltató a hulladékot köteles elszállítani, a hulladék mennyiségének megfelelő díj felszámítása mellett.
3. Az ingatlanhasználó személyében bekövetkezett változást, továbbá az új lakóház jogerős használatbavételi engedélyének kézhezvételét az esemény bekövetkezésétől számított 15 napon belül köteles bejelenteni közszolgáltatónál az új tulajdonos. Ez esetben az új ingatlanhasználó a szolgáltató szerződéskötési ajánlatának kézhezvételétől számított 30 napon belül köteles a közszolgáltatás teljesítésére vonatkozó szerződést megkötni.
4. A közszolgáltatási díj megfizetésére köteles ingatlanhasználó személyében történt változás esetén a közszolgáltatási díjat a tulajdonosváltozás bejelentése hónapjának utolsó napjáig a régi, azt követően az új tulajdonos köteles fizetni.

# 9. §

(1) A hulladékkezelési közszolgáltatáshoz rendszeresített, szabványos gyűjtőedények típusát, űrtartalmát, darabszámát és ürítésre való átadásának helyét a szolgáltató és a megrendelő közt létrejött szerződésben állapítják meg a felek. Alkalmazható, szabvány szerinti edények:

1. 120 liter űrtartalmú edény,
2. 240 literes űrtartalmú edény,
3. 80 liter űrtartalmú zsák,
4. A hulladékürítésének minimális gyakorisága az egyedi szerződésekben kerül meghatározásra.
5. Hatályon kívül helyezte a 8/2016.(VIII.26.) önkormányzati rendelet 3. §-a.

# 10. §

(1) Az ingatlanhasználó az üdülőnek minősülő, vagy időlegesen használt ingatlan esetén, amennyiben a 9. § (1) bekezdésben meghatározott feltételek fennállnak, kérheti a szolgáltatótól a hulladékkal kapcsolatos kötelező közszolgáltatás szünetelését, feltéve, hogy az ingatlanhasználó által megjelölt időszakra az ingatlant ténylegesen nem használják.

1. Az ingatlan üdülő rendeltetését az ingatlan- nyilvántartás adataival kell bizonyítani.
2. Ha az ingatlan használatban a (1) bekezdés szerinti feltételrendszerhez képest változás következett be, azt az ingatlanhasználó haladéktalanul köteles a szolgáltatónál bejelenteni.
3. Amennyiben a bejelentett használaton kívüli időszak alatt a közszolgáltatás körébe tartozó hulladék kerül kihelyezésre, úgy - az ingatlanhasználó egyidejű értesítése mellett - a szolgáltató a hulladékot köteles elszállítani, a hulladék mennyiségének megfelelő díj felszámítása mellett.

# 11. §

(1) A közterületek tisztántartásáról, télen a síkosság elleni védekezésről - e rendeletben foglaltak szerint - a közterülettel határos ingatlanok tulajdonosa, parkok, terek, játszóterek esetében az önkormányzat gondoskodik.

1. Közterületen hulladékot elhelyezni, elhagyni a (3) bekezdésben foglaltak kivételével tilos.
2. Közterületen hulladékot csak az erre rendszeresített és felállított hulladékgyűjtő tartályokban szabad elhelyezni, a hulladékgyűjtő tartályok rendeltetésszerű használata mellett. A hulladékgyűjtő tartályok kihelyezéséről és rendszeres ürítéséről - az (5) bekezdésben foglaltak kivételével - az Önkormányzat köteles gondoskodni.
3. A közterületen keletkezett szennyeződés megszüntetése és a szükséges takarítás elvégzése annak a kötelezettsége, akinek a tevékenysége következtében a szennyeződés keletkezett. A hulladékbirtokos személye ismert vagy ismertté válik, vele szemben a közszolgáltató az elszállított hulladék mennyiségéhez és minőségéhez igazodó külön díj felszámítására jogosult. Amennyiben a különdíj megfizetésére kötelezett személye nem állapítható meg, a közszolgáltató a számlát az önkormányzatnak jogosult benyújtani.
4. Amennyiben nem állapítható meg a hulladékbirtokos, a szilárdhulladékot – az önkormányzattal folytatott előzetes egyeztetést követően - a közszolgáltató szállítja el. A közszolgáltató az elvégzett szolgáltatás díjának számláját az önkormányzatnak jogosult benyújtani.
5. Az üzletek, vendéglátóegységek, elárusítóhelyek előtt a szemétgyűjtő tartályok tulajdonos, vagy használó általi elhelyezése az önkormányzat előzetes egyetértésével történhet, ezek tisztántartása, ürítése az üzemeltető kötelessége.

# 12. §

(1) E rendelet a kihirdetését követő 30. napon lép hatályba. Ezzel egyidejűleg hatályát veszti a települési szilárd hulladékkezelési közszolgáltatás igénybevételéről szóló, többször módosított 13/2006. (VII. 15.) önkormányzati rendelet, és az azt módosító 25/2006.(XII.22.), a 16/2007.(IX.17.), a 20/2007.(XII.17.), a 20/2008.(XII.23.), a 14/2009.(XII.23.), a 17/2010.(XII.20./, a 19/2011.(XII.22.), a 20/2012.(XII.20.), az 1/2013.(II.04.), valamint a 9/2013.(VI.05.) önkormányzati rendeletek.

Vasvár, 2016. augusztus 26.

|  |  |
| --- | --- |
| /: Tóth Balázs: / polgármester | /: Dr. Ódor Ildikó :/ jegyző |

Kihirdetve:

Vasvár, 2016. augusztus 26.

/:Dr. Ódor Ildikó:/

jegyző

# 1. számú melléklet a települési szilárd hulladékkezelési közszolgáltatás igénybevételéről szóló önkormányzati rendelethez

# A települési szilárd hulladékkal kapcsolatos közszolgáltatás végzésének területi beosztása és ürítési rendje

|  |  |  |
| --- | --- | --- |
| **Heti egyszeri szállítás** | | |
| Arany János utca | Esze Tamás u. | Németh Antal u. |
| Achim András u. | Főszolgabíró tér | Pácsonyi u. |
| Ady Endre u. | Góré u. | Papmalmi u. |
| Akácfa u. | Győrvári u. | Péterfai u. |
| Alkotmány u. | Hármashegy III. utca | Petőfi Sándor u. |
| Alsóárokhegy u. | Hunyadi J. u. | Ragyogó u. |
| Árpád tér | Ifjúság u. | Semmelweis u. |
| Barabás István u. | Járdányi professzor u. | Szentmihályfalvi u. |
| Bartók Béla u. | József Attila u | Táncsics Mihály u. |
| Béke u. | Kismákfa u. | Újlaki u. |
| Bendefy László u. | Kossuth L. u. | Vasúti u |
| Budai Nagy Antal u. | Kőrösi Csoma Sándor u. | Vasvári Pál u. |
| Csokonai Mihály u. | Köztársaság tér | Vérmező u. |
| Derkovits Gyula u. | Mártírok útja | Vörösmarty M. u. eleje |
| Dózsa György u. | Munkácsy Mihály u. |  |
| Dr. Tretter László u. | Nagymákfa u. |  |
| Eötvös Loránd u. | Nagyköveshegy utca |  |

|  |  |  |
| --- | --- | --- |
| **Heti kétszeri szállítás az utcákban található tömbházaktól** | | |
| Alkotmány u. | Március 15. tér | Szentmihályfalvi u |
| Dr. Tretter László u. | Petőfi Sándor u. | Vasvári Pál u. |
| Béri Balogh Ádám u. |  |  |

# 2. számú melléklet a települési szilárd hulladékkezelési közszolgáltatás igénybevételéről szóló önkormányzati rendelethez

# Konténeres hulladékszállítási közszolgáltatás ellátási területe

|  |  |  |
| --- | --- | --- |
| Felsőárokhegy u. | Hármashegy II. utca | Pásztor utca |
| Gesztenyéshegy u. | Kisköveshegy utca | Vörösmarty u. 28-tól. |
| Hármashegy I. u |  |  |

**3. számú melléklet**

**a települési szilárd hulladékkezelési közszolgáltatás igénybevételéről szóló önkormányzati rendelethez**

**A köztisztasági szolgáltató megnevezése és adatai**

# Neve: ZALAISPA Regionális Hulladékgazdálkodási és Környezetvédelmi Zrt.

# Székhelye: 8798 Zalabér, 3096/12. hrsz.

# Cégjegyzék száma: Cg. 18-09-108004

# A közszolgáltatás időtartama: 2012. január 01-től 2021. december 31.